Í kvöld verður sannkölluð veisla á Gauknum þar sem fram koma hljómsveitirnar Horrible Youth og Óværa . Horrible Youth gáfu nýverið út plötuna Wounds Bleed og Óværa plötuna Perdido En Islandia og munu báðar sveitir flytja plöturnar í heild sinni á tónleikunum . Frosti hvetur fólk til að mæta og njóta listilegra tóna . MYND / ÓMAR SVERRISSON Hjördís Erna Þorgeirsdóttir Auglýsing Hljómsveitin er sett saman af Gústa , söngvara og lagasmið hljómsveitarinnar , ekki ósvipað því þegar Sly Stone setti saman hóp af gömlum en grjóthörðum kempum í myndinni The Expendables . Allir tilbúnir að deyja fyrir málstaðinn , “ segir Frosti Jón Runólfsson , trommari Horrible Youth , um tilurð hljómsveitarinnar . Frosti , sem kenndur er við Gringo , er eftirsóttur trommari sem einnig hefur verið með puttana í kvikmyndagerð og er að auki heilt yfir listunnandi af guðs náð . Hann segir að Gústi , söngvari og gítarleikari hljómsveitarinnar , hafi komið færandi hendi heim eftir Noregsdvöl . Sú afdrifaríka heimkoma hafi raunar markað upphaf nýju plötunnar . „ Gústi bjó í Noregi og átti bunka af lögum sem hann langaði að koma frá sér og hann hóaði í okkur hvern á fætur öðrum til að blása lífi í þennan grip sem nýja platan okkar er . Það er engin tilviljun að nú er hann kominn heim til Íslands . “ Frosti segir að Gústi hafi ekki getað staðist það að deila nýsköpuðum hugarfóstrunum með hljómsveitarmeðlimunum . „ Hann gat ekki haldið sig fjarri eftir að hann heyrði lögin sín fæðast . „ Þessi lög eru búin að fylgja Gústa í þó nokkurn tíma . Upptökuferlið var ekki hefðbundið . Ég þekkti lögin ekki neitt áður en ég trommaði þetta . “ Þessu óvenjulega fyrirkomulagi hafi fylgt bæði kostir og gallar . „ Gústi sendi gítar-riff til Íslands frá Noregi og heimtaði úrlausnir , sem var bæði gott og slæmt . Slæmt á þann veg að ég fann fyrir pressu á að standa mig því þetta voru jú hans börn en gott á þann veg að hann var fastur í Noregi og gat því ekki staðið á kantinum með svipu á meðan ég trommaði af mér allt vit . “ Þá hafi svar Frosta við beiðni Gústa um að taka að sér sönginn á plötunni haft í för með sér ákveðnar afleiðingar . „ Gústi bað mig líka um að syngja lögin en ég gerði það ekki . Eftir á að hyggja þá hefði ég samt átt að gera það því Gústi tók að sér sönginn og nú erum við sennilega fastir með hann á míkrafóninum í einhvern tíma , “ segir Frosti glettinn . Fagmenn fram í fingurgóma Óhætt er að fullyrða að allir meðlimir sveitarinnar séu miklir reynsluboltar . „ Helgi Rúnar , sem er í Benny Crespos Gang , og Hálfdán , sem er í Kul , dúndruðu sínum töfrum inn á lögin og þetta kom allt heim og saman , “ segir Frosti en hann hefur sjálfur trommað með hljómsveitum á borð við Gaur , Klink , Moji and the Midnight sons , The Brian Jonestown Massacre , Legend og fleirum . „ Hann Magnús Leifur Sveinsson ( Úlpa ) sá svo um að taka lögin upp og gefa þeim góðan hljóm . Við áttum nokkrar góðar stundir í stúdíóinu , ég held að ég hafi ekki sofið í þrjá eða fjóra daga þegar við tókum upp trommurnar . “ Þetta hafi reynst krefjandi tímabil fyrir Magnús en hafi þegar uppi var staðið verið vel þess virði . „ Magnús svaf sennilega ekki allan tímann sem tók að setja saman plötuna . Það voru einhverjar vikur . En við erum allir mjög ánægðir með þessa frumraun okkar . “ Frosti segir að hægt sé að nálgast Wounds Bleed bæði í raunheimum og á netinu . „ Platan var gefin út á CD af því við erum 90 ’ s gengi og verðum það að eilífu ! Svo er platan að sjálfsögðu á Spotify og öllu því drasli . En ég mæli með ferð í Lucky Records og að fólk grípi með sér eintak áður en þetta selst upp . Við verðum einnig með varning til sölu á tónleikunum svo að þú getur reddað jólunum með því að mæta á þetta rokksjóv . “ Þá er ekki er langt síðan Óværa gaf út plötuna Perdido En Islandia sem einnig er hægt að nálgast á Spotify . Athygli vekur að þetta er ekki í fyrsta skipti sem þessar tvær hljómsveitir koma saman . „ Við erum allir gamlir félagar og höfum gengið þessa rokkbraut saman frá unglingsaldri . Bjór , sviti og tár – og fullt af blóði , “ segir Frosti um ástæðurnar að baki þessari innilegu vináttu . „ Ég var í hljómsveitinni Klink með Guðna og Árna sem spila saman í Óværu og við spændum af okkur barnskóna saman í rokkinu . “ Þessi nánd , ásamt smæð senunnar hér á landi , geri það að verkum að meðlimir sveitanna eru eins og fjölskylda , þótt kyndug sé . „ Þessi rokksena á Íslandi er svo lítil að það þekkjast allir meira eða minna , en þessi hópur sem spilar saman á Gauknum núna á laugardag er fjölskylda . Meiri Manson-fjölskylda en þessi hefðbundna , en fjölskylda samt sem áður . “ Tónleikarnir eru í kvöld á Gauknum og húsið er opnað klukkan 21 . Hemúllinn hitar upp . Miða er hægt að nálgast á tix . ‌ is á 1.500 kr. eða á 2.000 kr. við inngang .